text: Arkæologisk web-julekalender er et kæmpe hit
  20 december 2017 kl. 22.17
  Flere end 100.000 har foreløbig set julekalenderen – der blandt andet byder på et nisseskelet fra vikingetiden.
  
  Normalt jubler arkæologer når de finder nye fund i jorden. Men lige nu er succesen på de sociale medier, der vækker mest begejstring.
  - Vi er meget stolte, siger arkæolog på VejleMuseerne, Katrine Balsgaard Juhl, til TV SYD.
  For selvom konkurrencen på julekalenderområdet er stor, så bliver der klikket meget mere på VejleMuseernes julekalender end de havde turde håbe på. Indtil videre er det blevet til mere end 100.000 visninger.
  Charlotta Lindblom, arkæolog, VejleMuseerne: "Nogle gange kan det godt betale sig at følge en skør idé."
  - Nogle gange kan det godt betale sig at følge en skør idé, forklarer arkæolog Charlotta Lindblom.
  Historien om Danmarks største nisseslægt, der boede i Vejle Ådal er en succes – og det er ikke mindst fundet af et nisseskelet fra vikingetiden, der får seerne til at følge med.
  - Det er lidt sjovt, griner de to arkæologer.
  Julekalenderen sender hver dag de to arkæologer ud på nye opdagelser. Nogle gange er det fakta, der fortæller om deres arbejde. Andre gange er det tilsat en god portion nissefantasi.
  - Lige i denne tid er det nemmere at blande fakta og fiktion, slutter Katrine Balsgaard Juhl.
  De to arkæologer lover at julekalenderen bliver vildere og vildere frem til forløsningen den 24. december.
  Hvis du selv har fået lyst til at se julekalenderen "Nisserne fra Ravningbroen", så kan du følge med hver dag frem til jul på VejleMuseernes hjemmeside.
  
  